b'\n_START_ARTICLE_\nKa\xc4\x8dna jama\n_START_PARAGRAPH_\nKa\xc4\x8dna jama je kra\xc5\xa1ka jama v bli\xc5\xbeini Diva\xc4\x8de, ki se nahaja na nadmorski vi\xc5\xa1ini 435 metrov. Jama je globoka 280 metrov, dolga pa je 12.750 metrov, kar jo uvr\xc5\xa1\xc4\x8da na tretje mesto po dol\xc5\xbeini v Sloveniji._NEWLINE_Vhod v jamo se za\xc4\x8dne v veliki vrta\xc4\x8di, naravni most na dnu vrta\xc4\x8de pa lo\xc4\x8duje dve brezni, ki tvorita vhod v Ka\xc4\x8dno jamo. Brezni se v globini 80 m pri Obrsnelovi polici zdru\xc5\xbeita, potem pa se enotno brezno zopet razdeli, tokrat na tri vzporedna brezna. Vsa tri brezna se na koncu zopet zdru\xc5\xbeijo in se kon\xc4\x8dajo v stropu 60 m visoke Vhodne dvorane. Skozi jamo poteka tudi en del podzemnega toka reke Reke.'